
Előterjesztés száma: 132/A/2025.   
	
		ELŐTERJESZTÉS
a Képviselő-testület
2025. november hónap 27. napján tartandó rendes ülésére

	Előterjesztés tárgya:
	HÉSZ módosítás 2 – elfogadás

	Előterjesztő:
	Merkwart Krisztián
polgármester
	

	Törvényességért felelős:
	Zámodics Péter
jegyző
	

	Készítette:
	Lukácsné Barát Erika
főépítészi referens
	

	Szakmai szempontból ellenőrizte:
	Tempfli M. Szilárd
főépítész
	

	Pénzügyi, gazdasági szempontból ellenőrizte:
	dr. Kanti Gábor 
gazdasági vezető
	

	Jogi, törvényességi szempontból ellenőrizte:
	dr. Komlós Csaba
törvényességi referens
	

	Tárgyalja:
	PVB

	Egyeztetve, tájékoztatva:
	-

	Javasolt meghívott:
	-

	A rendeletalkotás elfogadásához szükséges szavazattöbbség:
	a.) egyszerű szavazattöbbség
b.) minősített szavazattöbbség 

	Az előterjesztés zárt kezelését kérjük
	a.) igen               
b.) nem





Tisztelt Képviselő-testület!

I. Előzmények:
A jelenleg hatályos Fót Város Helyi építési szabályzatáról szóló 33/2019. (IX. 26.) önkormányzati rendelet 2024. július 3-án hatályba lépett módosítása egy körülbelül 3 éves folyamat lezárása, melynek munkaanyaga 2022. decemberében elkészült. Azóta számos egyedi igény merült fel a lakosság részéről, melyet a folyamatban lévő módosításba már nem volt lehetőség beépíteni. 

Annak érdekében, hogy a lehető legkevesebbszer legyen szükséges a Településrendezési Eszközök módosítása, ezáltal egy kiszámítható, stabil és tervezhető szabályzat megalkotása szükséges, a lakosok igényeinek teljes körű felmérésével. Ennek érdekében a megfelelő határidő megjelölésével hirdetmény útján hívtuk fel a lakosok figyelmét, hogy a módosítási-, javítási igényeiket küldjék meg a Hivatal felé. 

A beérkezett javaslatokat, kérelmeket összegeztük, a településrendezési eszköz módosítását megterveztettük. 
A Tervező versenyeztetése a Képviselő-testület döntése és a lakossági kérelmek beérkezése után megtörtént. A véleményezéshez szükséges anyagot a Településtervező elkészítette, partnerségi egyeztetést indítottunk, melyre szóló felhívást az e-TÉR rendszerben, a hivatali hirdetőtáblán, a Város hivatalos honlapján, a Város hivatalos újságjában közzétettük. 
Fót Város Képviselő-testülete a 120/2025 (IX.25) KT-határozatával a Településrendezési eszközök módosításának partnerségi egyeztetési eljárását lezárta, és záró szakmai véleményezésre bocsátotta. 

Az Állami Főépítészi irodán 2025. október 29-én megtartott egyeztető tárgyaláson a módosító tervezettel kapcsolatosan településrendezési szempontból kifogást nem emelt az Állami Főépítész. Fót Város Főépítésze a 10. módosítási pont vonatkozásában az érintett tulajdonos beadványára való tekintettel kérte a Településtervezőt a 10. módosítási pont törlésére.  

2025. november 03-án az Állami Főépítész megadta a záró szakmai véleményét, melyet az 1. számú melléklet tartalmaz.

II. A döntéshez szükséges információk, tájékoztatások:

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 

68. § (1) A (2) bekezdés szerinti egyeztetési szabályok alkalmazandók a településterv egyszerűsített eljárásban történő
b) módosítása esetén, ha
ba) a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt,
bb) nem tartozik az a) pont aa) és ab) alpontja, valamint a ba) alpont szerinti esetkörbe, azonban az alábbi feltételek együttesen teljesülnek:

1. a településszerkezetet meghatározó műszakiinfrastruktúra-főhálózat nem változik,
2. nem történik új beépítésre szánt terület kijelölése, és
3. nem történik zöld, vízgazdálkodási, erdő- és természetközeli terület megszüntetése.

(2) Az egyszerűsített eljárásban a véleményezési és záró szakaszra a 62–67. §-ban foglaltak alkalmazandók azzal az eltéréssel, hogy

a) a véleményezési szakaszban csak a partner ad véleményt, a véleményezési szakasz kezdetétől számított 10 napon belül,
b) a véleményezési szakaszban véleményeltérés esetén a polgármester 5 napon belül kezdeményezhet egyeztetést,
c) a záró szakaszban kötelező egyeztető tárgyalást tartani a záró szakasz kezdeményezésétől számított 10 napon belül, amelyre az állami főépítész meghívja a 11. melléklet szerinti szerveket és fővárosi településterv esetében az érintett fővárosi kerületi önkormányzatot, és
d) a záró szakmai véleményt az állami főépítész az egyeztető tárgyalást – vagy amennyiben az egyeztető tárgyaláson elhangzottak alapján módosításra van szükség, a módosított tervezet feltöltését – követő 5 napon belül adja ki.

A Képviselő-testület jelen döntésével rendeletet alkot.  

Az elkészült anyagot, és az elfogadott rendeletet a hatályba lépés napján az E-TÉR felületre feltöltöm. 

A fentiek alapján a következő rendeletalkotási javaslatot terjesztem a Tisztelt Képviselő-testület elé.

III. Rendeletalkotási javaslat:
Fót Város Önkormányzatának Képviselő-testülete megalkotja a Fót Város Helyi építési szabályzatáról szóló 33/2019. (IX.26.) önkormányzati rendelet módosításáról szóló .../2025 (…...) önkormányzati rendeletet.

Jogszabályi hivatkozás: 

· Magyarország helyi önkormányzatairól szóló 2011. évi CLXXXIX. törvény
· a magyar építészetről szóló 2023. évi C. törvény
· a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 

Az előterjesztés mellékletei:
1. melléklet: Állami főépítészi záró szakmai véleménye és jegyzőkönyv
2. melléklet: Rendelet-tervezet: Fót Város Helyi Építési Szabályzatáról szóló 33/2019. (IX.26.) önkormányzati rendelet módosításáról

